“Yen kowe kepengin ngrasakake sipat-sipate sang hyang Taya, suwung kang sejatine ana yaiku wis karasa ana ing saranduning badanira, yen ta sira rumangsa sapa kang angobahake tlapukane netra, sapa kang nyurung lakuning getih, sapa ingkang anjalari lumakune huswa tegese ambegan, kabeh mau ora bisa kadarbe ingkang anduweni, mungguh cethane nadyan si adhi lan pun kakang kasandhangan kaya ingkang wis tak ucapake siji netrane bisa obah, loro getihe bisa lumaku, telu ambegane bisa lumadi. Tetelu mau sayekti angel yen ta digrejah, apa ta ingkang anjalari lan sapa ta ingkang gawe. Ana tata gelar amung bisa dicandhaki kabeh mau lantarane rama ibu. Mula ing wulang-wulang suci wis anyebutake sembah catur. Tegese sembah papat angka siji nyembah marang rama ibu kang wis dadi lantarane dumadi, angka loro nyembah marang kadang wredha ingkang wus suka pituduh sarta momong wiwit jabang bayi prapteng dewasane. Angka telu nyembah marang sang guru nadhi kang wis peparing ngelmu kawruh kang banget andayani sarta murakabi ingatase urip, dene kaping papat nyembah Marang Panguwasa Agung kang wus kuwasa anggelar jagad saisene , si adhi aja nganti kleru tampa apa ta sembah catur, nyembah Hywang Widi nadyan ngisor papane sayekti iku ana nduwur dununge, nganti angel lamun dinumuk nganti kurang gamblang lamun diarani ngisor lan ndhuwur arah sayekti wis bisa dirasakake. manungsa uripe tumumpang bumi nanging manungsa uripe kayoman ing akasa, yen ngonoa wis pranyata yen Sang Hyang Taya iku ya yangga ning ya angayomi”.